钦定古今图书集成/明伦汇编/氏族典/第090卷 > 《廖用贤尚友录》 > 都任
## 钦定古今图书集成/明伦汇编/氏族典/第090卷 > 《廖用贤尚友录》 > 都任

按《明外史都任传》：“任字弘若，祥符人。祖文奎，知府。父
维新，通判。任举万历四十一年进士，授南京兵部主
事，进郎中，屡迁四川右参政。天启五年大计，贬江西
佥事，复屡迁陕西左布政使。崇祯五年，贬山东右参
政，再迁山西按察使。任性刚严，多忤物，数贬谪，终不
变。巡按御史张孙振诬劾提学佥事袁继咸，任数慰”
问，赆其行。孙振复中以大计，贬秩归。后起历右布政
使兼副使，饬榆林兵备。榆林地瘠民贫，军饷又久缺。
十六年，自成据西安，遣其将李过以精卒数万来寇。
任集军民，慷慨流涕，谕以大义，誓死固守。贼遣使招
降，任斩之以徇。自十一月望被围坚守，杀贼甚众。至
二十七日城陷，任犹巷战，力不支，被执任大骂，不屈，
遂见杀。